**O B R A Z L O Ž E N J E**

**Prijedloga odluke o visini poreznih stopa**

**godišnjeg poreza na dohodak**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini poreznih stopa godišnjeg porez na dohodak (u daljnjem tekstu: Odluka) sadržan je u članku 19.a stavku 1. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa za plaćanje godišnjeg poreza na dohodak. Također, temelj za donošenje Odluke sadržan je i članku 32. Statuta Općine Sutivan („Službeni glasnik Općine Sutivan“ broj 7/13, 2/14, 6/14, 5/18, 2/20, 2/21) kojim je propisano da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine Sutivan

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Hrvatski sabor donio je na sjednici 28. rujna 2023. Zakon o izmjenama i dopunama Zakona o porezu na dohodak (Narodne novine 114/23) kojim je, između ostalog, dana ovlast jedinicama lokalne samouprave da samostalno svojim odlukama određuju visine poreznih stopa za plaćanje godišnjeg poreza na dohodak. Spomenutim izmjenama i dopunama Zakona, ukinut je i dosadašnji prirez porezu na dohodak, kao vrijednosno jedan od značajnih izvora prihoda jedinice lokalne samouprave, a iz kojega je do sada Općina Sutivan financirala širok spektar javnih usluga i potreba građana, kao što su: socijalna skrb, predškolski odgoj, kultura, sport, komunalno gospodarstvo i prostorno planiranje.

Kako bi se jedinicama lokalne samouprave, pa tako i Općini Sutivan, nadoknadio značajan gubitak prihoda koji će uslijediti ukidanjem dosadašnjeg prireza porezu na dohodak, zakonodavac je omogućio jedinicama lokalne samouprave da autonomno odluče o visini poreznih stopa godišnjeg poreza na dohodak i na taj način, barem djelomično, nadoknade gubitke prihoda koji su tijekom prethodnih godina ostvarivani od poreza na dohodak i prireza porezu na dohodak.

Člankom 19.a Zakona o porezu na dohodak propisano je da Općina Sutivan može odlukom propisati nižu stopu za plaćanje poreza na dohodak u granicama od 15% do 22 % te višu stopu u granicama od 25% do 33%. Ističe se kako niti predloženim propisivanjem viših poreznih stopa nije moguće kompenzirati prirez porezu na dohodak u cijelosti, odnosno nadoknaditi gubitke prihoda koji će ukidanjem prireza od 01.01.2024. godine nastati.

Također, bitno je istaknuti da ovakvo povećanje poreza na dohodak na maksimalno dozvoljenu visinu utvrđenu Zakonom, neće imati nikakve negativne/neželjene posljedice na pojedinačne plaće poreznih obveznika, ili pak potencijalno dovesti do nižih neto plaća, a sve to s obzirom da je u ovoj poreznoj reformi podignuta osnovica osobnog odbitka sa dosadašnjih 530 na 560 eura, zatim su se povećali iznosi osobnih odbitaka za uzdržavane članove obitelji te je podignut prag za primjenu više stope poreza na dohodak s 47.780 na 50.400 eura.

Na temelju spomenutog predlaže se donošenje ove Odluke.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Općine Sutivan za 2024.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđeno je što se propisuje Odlukom.

**Člankom 2.** propisana je niža stopa od 22% te viša stopa od 33% za plaćanje godišnjeg poreza na dohodak.

**Člankom 3.** propisano je da će Odluka biti objavljena u Službenom glasniku Općine Sutivan što je sukladno članku 73. Stavku 2. Zakona o lokalnoj i područnoj (regionalnoj) samoupravi koji propisuje da se odluke i drugi opći akti objavljuju u službenom glasilu jedinice lokalne samouprave prije nego stupe na snagu, te u Narodnim novinama što je sukladno članku 19.a stavku 3. Zakona o porezu na dohodak koji propisuje da se Odluka objavljuje u Narodnim novinama.

Osim toga, propisano je da se odluka donosi najkasnije do kraja studenoga tekuće godine sa stupanjem na snagu 1. siječnja iduće godine.